**Javno savjetovanje**

**o Prijedlogu**

**p r a v i l n i k a**

**o upisu djece i ostvarivanju prava i obveza**

**korisnika usluga u Dječjem vrtiću GRIGOR VITEZ iz Samobora**

Svoje doprinose javnom savjetovanju molimo dostavite Dječjem vrtiću Grigor Vitez, Samobor putem priloženog obrasca do 30. travnja 2023. godine na adresu elektroničke pošte: dvgv.tajnistvo@gmail.com, navodeći u predmetu poruke "Javno savjetovanje"

**Informacija o provedbi savjetovanja sa zainteresiranom javnošću povodom izrade Prijedloga pravilnika**

**o upisu djece i ostvarivanju prava i obveza**

**korisnika usluga u Dječjem vrtiću GRIGOR VITEZ iz Samobora**

Nositelj izrade **Prijedloga pravilnika o upisu djece i ostvarivanju prava i obveza korisnika usluga u Dječjem vrtiću GRIGOR VITEZ iz Samobora** je Dječji vrtić Grigor Vitez.

**Prijedlog pravilnika o upisu djece i ostvarivanju prava i obveza korisnika usluga u Dječjem vrtiću GRIGOR VITEZ iz Samobora** izrađen je u suradnji s Upravnim odjelom za društvene djelatnosti Grada Samobora i Dječjim vrtićem Izvor iz Samobora.

Savjetovanje je otvoreno od 31. ožujka do 30. travnja 2023. godine

**Osnovne teze i pitanja koja se uređuju Odlukom:**

Predloženim **Pravilnikom o upisu djece i ostvarivanju prava i obveza korisnika usluga u Dječjem vrtiću GRIGOR VITEZ**  uređuje se sustav upisa djece u dječji vrtić te se usklađuje s novim odredbama Zakona o predškolskom odgoju i obrazovanju (NN 10/97, 107/07, 94/13 i 57/22).

Pravilnikom se definira postupak upisa djece u dječji vrtić, bodovni kriteriji za ostvarivanje prednosti pri upisu, organizacija prijema novoupisane djece, te prava i obveze korisnika usluga u DV Grigor Vitez.

Članak 20. Zakona o predškolskom odgoju i obrazovanju definira pravo upisa djece u dječji vrtić i propisuje prednosti upisa. Pravilnikom su, sukladno članku 20., propisani jedinstveni kriteriji prednosti koji omogućavaju prednost pri upisu djeci iz najranjivijih skupina za čiji je razvoj i napredovanje ključno što ranije uključivanje u predškolski sustav.

Prednost pri upisu sukladno stavku 3.članku 20. Zakona o predškolskom odgoju i obrazovanju ostvaruju djeca koja do 1. travnja tekuće godine navršavaju četiri godine života.

Nakon njih, prednost pri upisu ostvaruju: djeca roditelja invalida Domovinskog rata, djeca iz obitelji s troje ili više djece, djeca oba zaposlena roditelja, djeca s teškoćama u razvoju i kroničnim bolestima, djeca samohranih roditelja i jednoroditeljskih obitelji, djeca osoba s invaliditetom upisanih u Hrvatski registar osoba s invaliditetom, djeca u udomiteljskim obiteljima, djeca roditelja koji primaju doplatak za djecu te roditelja primatelja zajamčene minimalne naknade.

Za djecu koja ne polaze dječji vrtić, a obvezna su pohađati predškolu, osiguran je upis u program predškole u gradskim dječjim vrtićima.

Roditelji djece s teškoćama u razvoju i kroničnim bolestima kao i djece koja žive u iznimno teškim socijalnim i zdravstvenim uvjetima trebaju, radi ostvarivanja prednosti, dostaviti odgovarajuću propisanu dokumentaciju.

Pozivaju se svi zainteresirani građani, a posebno populacija na koju se

**Pravilnik o upisu djece i ostvarivanju prava i obveza korisnika usluga u Dječjem vrtiću GRIGOR VITEZ iz Samobora**  odnosi – roditelji odnosno skrbnici djece rane i predškolske dobi, da dostave načelne primjedbe i prijedloge na cjelokupni tekst, kao i konkretne primjedbe i prijedloge na pojedine članke predložene u Prijedlogu pravilnika, uz jasna obrazloženja i to putem obrasca sudjelovanja u savjetovanju s javnošću.

 Po završetku procesa savjetovanja s javnošću, svi pristigli komentari, primjedbe i prijedlozi bit će objavljeni na Internet stranicama Dječjeg vrtića Grigor Vitez, kao i obrazloženja za one primjedbe i prijedloge koji eventualno neće biti prihvaćeni.

Javno savjetovanje trajat će propisanih trideset (30) dana.